Twee van binnelandse sake vas vir bedrog, uitbuitingArgieffoto Twee beamptes van die departement van binnelandse sake in Limpopo is op aanklagte van bedrog, korrupsie en uitbuiting in hegtenis geneem. Kapt. Matimba Maluleke, woordvoerder van die Valke, het gesê ŉ 36-jarige man wat as assistentbestuurder by die kantoor van binnelandse sake in Giyani werk, is vasgetrek ná ŉ lang en deurtastende ondersoek wat reeds in 2012 begin het. “Die verdagte het in hierdie tyd na bewering omkoopgeld van asielsoekers van verskillende lande geëis tydens sy termyn as bestuurder van die vlugtelingsentrum by die Beitbrug-kantoor van binnelandse sake,” het Maluleke gesê. Die tweede verdagte, ŉ 42-jarige immigrasiebeampte, is in hegtenis geneem nadat hy na bewering die paspoort van ŉ onwettige immigrant gestempel het wat in polisieaanhouding was omdat hy sonder die nodige permitte in die land was, het Maluleke gesê. Albei verdagtes sal binnekort in die Musina-landdroshof verskyn.